Það er til siðs á þessum árstíma að líta um öxl og rifja upp liðið ár . Fyrir mig sem þingmann Suðurkjördæmis standa ferðir um kjördæmið upp úr . Ég hef kappkostað að fræðast um og kynna mér hið víðfeðma Suðurkjördæmi og er svo lánsamur að hafa fengið að kynnast afreksmönnum á ýmsum sviðum hins sunnlenska samfélags . Þannig hef ég heimsótt bændur sem stunda ólíkan búskap við ýmis konar aðstæður og hitt sjómenn sem stunda allra handa veiðar . Ég hef kynnt mér fyrirtækjarekstur af öllum stærðum og gerðum og komið við í opinberum stofnunum um allt kjördæmið sem gegna mikilvægu hlutverki , hver á sínu sviði . Álögur á fyrirtæki of háar Mér er fullljóst hversu harðgerðir og einbeittir íbúar Suðurkjördæmis eru . Lítil fyrirtæki blómstra sem aldrei fyrr sem kostar mikið harðfylgi og dug þeirra sem koma þeim á koppinn , eins og þeir þekkja sem hafa komið nálægt atvinnurekstri . Álögur á fyrirtæki eru of háar á Íslandi . Flækjur í hinu opinbera kerfi taka of mikinn tíma og orku þeirra sem standa í rekstri fyrirtækja . Þessu þarf að breyta , lækka þarf tryggingagjald til muna og gera mönnum auðveldara að reka sín litlu fyrirtæki svo þeir geti ráðið til sín fleira starfsfólk , gert betur við það í launum og ráðist í fjárfestingar til að hagræða í rekstri . Árborgarsvæðið hefur vaxið mikið síðustu ár og nýlega var því fagnað að íbúar sveitarfélagsins urðu tíu þúsund . Því ber að fagna en um leið gerir aukinn íbúafjöldi meiri kröfur til þeirra sem sveitarfélögum stýra sem og til ríkisvaldsins . Hin mikla mannfjölgun kallar á aukna þjónustu á öllum sviðum samfélagsins . Ný brú yfir Ölfusá og sjúkraflutningar Stækkandi samfélagi fylgja nýjar áskoranir í þjónustu við íbúana og þar skipa samgöngumálin stóran sess . Brýnt er að flýta byggingu nýrrar Ölfusárbrúar en samkvæmt samgönguáætlun verður hún ekki tilbúin fyrr en þegar vel er liðið á næsta kjörtímabil . Það er óásættanlegur biðtími þar sem núverandi brú frá stríðslokum hefur látið á sjá í áranna rás og var vissulega ekki hugsuð fyrir þann gríðarlega umferðarþunga sem um hana fer í dag . Aukinn fjöldi ferðamanna um hið magnaða og heillandi Suðurland kallar á gagngera endurskoðun á heilbrigðisþjónustu í fjórðungnum . Einn angi hennar , og það afar mikilvægur , eru sjúkraflutningar . Aðalstarfsstöð sjúkraflutninga Heilbrigðisstofnunar Suðurlands er á Selfossi . Þjónustusvæðið er um 30.000 km² frá Hellisheiði að Höfn í Hornafirði . Á fimm árum hefur sjúkraflutningum á svæðinu fjölgað um 40% . Á árinu 2018 fóru sjúkraflutningamenn á Suðurlandi í yfir fjögur þúsund sjúkraflutninga . Mikilvægt er að viðbrögð séu snör og sjúkrabílarnir í góðu ástandi . Eftir langa bið eru framkvæmdir hafnar við byggingu nýs hjúkrunarheimilis á Selfossi . Ríkisvaldið þarf að klára samninga við þessar stofnanir sem gegna svo veigamiklu hlutverki í samfélaginu . Lögregluna þarf að efla um land allt en ekki síst í Suðurkjördæmi þar sem flestir ferðamenn stinga niður fæti . Löggæslumenn í landshlutanum vinna gríðarlega gott starf við erfiðar aðstæður . Umferðaróhöpp eru of mörg og efla þarf umferðaröryggi með öllum ráðum . Ég óska lesendum gleðilegrar hátíðar og farsældar á komandi ári . Höfundur : Karl Gauti Hjaltason , þingmaður Miðflokksins í Suðurkjördæmi Greinin birtist í Dagskránni , fréttablaði Suðurlands , þann 18. desember , 2019